Informácia o priebehu a výsledkoch zasadnutia Európskej rady

v dňoch 17. a 18. marca 2016
I. Zhrnutie
V dňoch 17.-18. marca 2016 sa v Bruseli uskutočnilo plánované zasadnutie Európskej rady. Kľúčovou témou bola migrácia a spolupráca s Tureckom. Ďalšími bodmi diskusie bola Zamestnanosť, rast a konkurencieschopnosť a situácia vo vybraných sektoroch priemyslu (oceľ, poľnohospodárstvo) a Energetika a klimatická politika. Delegáciu SR viedol predseda vlády R. Fico.

Politicky zásadným momentom na zasadnutí Európskej rady bolo schválenie spoločného vyhlásenia EÚ – Turecko. Jeho hlavné body možno zhrnúť nasledovne:

· nový mechanizmus návratov: od 20. marca budú všetci noví nelegálni migranti z gréckych ostrovov vrátení späť do TR. Ide o dočasné a mimoriadne opatrenie. Každý prípad bude individuálne posúdený, vylučuje sa kolektívne vyhostenie; 

· schválený mechanizmus si bude vyžadovať okamžitú mobilizáciu veľkých personálnych a technických kapacít EK, členských štátov a agentúr pre EL; 

· nová schéma presídlení: za každého Sýrčana, ktorý bude vrátený do TR, bude jeden Sýrčan presídlený z TR do EÚ; 

· keď budú ukončené nelegálne prechody z TR do EL, bude spustený nový systém humanitárneho prijatia, ktorý bude na dobrovoľnej báze; 

· týmto vyhlásením sa pre členské štáty nestanovujú žiadne nové záväzky, pokiaľ ide o premiestnenia a presídlenia; 

· nový balík pre Turecko: Ankara dostala prísľub vízovej liberalizácie do konca júna 2016, ak budú splnené stanovené podmienky. Nad rámec 3 mld. eur získalo TR tiež prísľub ďalších 3 mld. do konca roka 2018, ak bude efektívne a dostatočne využitý už odsúhlasený objem finančných prostriedkov. S TR bude otvorená kapitola 33 (finančné a rozpočtové ustanovenia) ešte počas NL PRES. EK predloží návrh už v priebehu apríla. 

II. Priebeh rokovania
Plánované marcové zasadnutie ER zvolal D. Tusk hlavne s cieľom prijať konkrétne rozhodnutie o spolupráci s TR pri migračnej/utečeneckej kríze. Po nedávnom summite s TR 7. marca 2016 dostal D. Tusk mandát, aby pripravil dohodu na základe princípov uvedených vo vyhlásení lídrov zo summitu EÚ – TR. Cieľom bolo teda dosiahnutie dohody prijateľnej pre všetkých 28 členských štátov, ako aj pre tureckých partnerov.
Prioritou bolo okrem iného a/ zabezpečiť, aby rozhodnutia dodržiavali právo EÚ a aj medzinárodné právo; b/ zabrániť vzniku nových trás neregulárnej migrácie z TR do EÚ a c/ pomôcť Grécku vo vykonávaní nového mechanizmu návratov.
Dohoda s TR mala veľmi citlivý politický rozmer kvôli prebiehajúcim rokovaniam o riešení cyperského problému. Aj preto D. Tusk tesne pred druhým summitom rokoval priamo v Nikózii a Ankare, pričom išlo hlavne o tému odblokovania prístupového procesu TR do EÚ zo strany CY. 

Koordinačné stretnutie V4
Pred samotným začiatkom zasadnutia ER sa konalo tradičné koordinačné stretnutie V4. Na ňom bolo dohodnuté, že CZ bude v mene krajín Vyšehradu tlmočiť požiadavku, aby v prijatých záveroch nevznikli žiadne nové záväzky v oblasti premiestnenia a presídlenia. K textu vyhlásenia s TR bola podobne vyslovená požiadavka na jednoznačnú formuláciu k ukončeniu dohody, ak táto nebude prinášať výsledky. 

Plenárne zasadnutie Európskej rady
Počas prvého dňa (štvrtok 17.3.) sa uskutočnilo plenárne zasadnutie k téme Zamestnanosť, rast a konkurencieschopnosť. Z hľadiska summitu ako celku bolo cieľom skoré schválenie nekontroverzných častí návrhu záverov ER, aby sa následne lídri mohli venovať kľúčovej otázke marcového summitu, t.j. migrácii a Turecku. Na tejto časti zasadnutia bol prítomný aj prezidentECB M. Draghi.
V úvode summitu – v nadväznosti na prejav predsedu EP M. Schulza – pomerne prekvapivo rezonovala téma Poľska, keď M. Schulz uviedol, že bude prijatá rezolúcia EP k situácii v krajine a v tomto smere očakáva podporu zo strany Európskej rady. Niektoré štáty tento krok prijali kriticky, pričom samotné PL vyslovilo námietku, aby interné záležitosti neboli riešené na tomto fóre.
Marcové zasadnutie Európskej rady tradične uzatvára prvú fázu Európskeho semestra. Podľa predsedu ER D. Tuska cítiť v Európe ekonomickú obnovu, avšak rast je stále len mierny a medzinárodný výhľad ostáva neistý. Nezamestnanosť zostáva historicky na najvyšších úrovniach. Toto hodnotenie potvrdil aj M. Draghi, podľa ktorého je ekonomická obnova pomalá, a vedie ju najmä menová politika ECB. Aj preto boli minulý týždeň prijaté nové rozhodnutia k monetárnej politike. Pri národných rozpočtoch nie je dôležitá veľkosť, ale ich zloženie. 
Predseda Komisie J.-C. Juncker pri téme investícií uviedol, že (nový) investičný plán (EFSI) doteraz prefinancoval celkovo 54 projektov. Podporených bolo takto 120 tisíc malých a stredných podnikov. Úroveň investovania sa však stále nedostala na predkrízovú úroveň. Z 300 miliónového balíka bolo mobilizovaných 76 miliónov, čo predstavuje len 25%. Šesť členských štátov sa nezapojilo vôbec.
Pracovná večera bola venovaná časti záverov ER k migrácii a tiež vyhláseniu EÚ – Turecko. Otvorené boli otázky prístupového procesu TR a dodržiavanie medzinárodných štandardov pri ochrane utečencov. Politicky citlivé bolo tiež stanovenie dátumu, kedy dohoda s Tureckom vstúpi do platnosti.
Druhý deň zasadnutia Európskej rady (piatok 18.3.) začal skoro ráno bilaterálnymi rokovaniami EÚ – TR o texte vyhlásenia (Tusk – Juncker - Rutte - Davutoglu). Rokovania boli niekoľkokrát prerušené a nakoniec boli výsledky prezentované lídrom popoludní vo formáte EÚ28. Následne došlo podvečer k potvrdeniu dohody/vyhlásenia na spoločnom plenárnom zasadnutí  s TR.  
III.  Hlavné výsledky summitu
Hlavným výsledkom marcového zasadnutia ER je prijatie dvoch politických dokumentov: 1/ vyhlásenia EÚ – Turecko a 2/ štandardných záverov ER k jednotlivým témam (Migrácia, Zamestnanosť, rast a konkurencieschopnosť a Klíma a energetika). Dokumenty sú politicky prepojené z hľadiska migrácie. Hlavné body oboch textov je možné zhrnúť nasledovne:
Vyhlásenie EÚ –Turecko
· nový mechanizmus návratov - všetci noví nelegálni migranti prichádzajúci na grécke ostrovy budú od 20.3. vrátení späť do TR. Všetko sa bude diať v súlade s európskym a medzinárodným právom. Každý prípad bude individuálne posúdený (registrácia, preskúmanie žiadosti o azyl) a vylučuje sa kolektívne vyhostenie; 

· ide o dočasné a mimoriadne opatrenie. Náklady na vrátenie nelegálnych migrantov uhradí EÚ; 

· aby systém fungoval, bude si situácia vyžadovať okamžitú mobilizáciu personálnych a technických kapacít Komisie, členských štátov a agentúr pre EL. Ide predovšetkým o rýchle vybavenie azylových a návratových procedúr, resp. prípadných odvolaní na súdoch; 

Pozn.: Bezprostredne po summite bolo v sobotu 19.3. zvolané mimoriadne stretnutie členských štátov s cieľom zadefinovania potrieb Grécka a tiež predbežnej indikácie príspevkov. Za koordinátora celého procesu bol menovaný Maarten Verwey (NL) z EK.
· nová schéma presídlení (1-for-1): za každého Sýrčana, ktorý bude vrátený z gréckych ostrovov do TR, bude jeden Sýrčan presídlený z TR do EÚ. Táto schéma sa bude uplatňovať od momentu, keď začne fungovať mechanizmus návratov; 

· na presídlenie sa využijú súčasné zvyšné miesta z existujúcej presídľovacej schémy (ešte približne 18000 miest z rozhodnutia Rady 20. júla 2015) a z relokácií sa pre účely presídlenia presunú nevyužité miesta (kvóta vo výške 54000 miest, ktorej sa zrieklo HU). Na tento účel bude potrebná zmena sekundárnej legislatívy (rozhodnutie Rady z 22. septembra 2015). Systém takto modifikovaných presídlení bude dobrovoľný; 

· ak táto schéma nenaplní cieľ (zastavenie nelegálnej migrácie), bude revidovaná, resp. ukončená (discontinued); 

· keď sa medzi TR a EÚ prestanú nelegálne prekračovať hranice, bude spustený nový systém humanitárneho prijatia (Humanitarian Admission Scheme). Aj tento bude fungovať na dobrovoľnej báze; 

· vízová liberalizácia - Turecko dostalo prísľub bezvízového režimu do konca júna 2016, ak budú splnené podmienky, ktoré sa TR zaviazalo splniť. Plnenie kritérií posúdi EK. Ak bude hodnotenie pozitívne, do konca apríla 2016 bude predložený konkrétny legislatívny návrh; 

· financovanie – bude urýchlené financovanie súčasných 3 mld. eur, ktoré sú určené pre utečencov v TR. Do jedného týždňa bude oboma stranami vypracovaný prvý zoznam projektov (v oblasti zdravia, vzdelávania, infraštruktúry, potravín); 

· ak budú tieto prostriedky dostatočne využité táto obálka dostatočne využitá, EÚ zmobilizuje ďalšie financovanie vo výške 3 mld. eur a to do konca roku 2018; 

· prístupový proces – ako nový impulz procesu pristúpenia TR do EÚ bolo rozhodnuté o otvorení novej kapitoly 33 (finančné a rozpočtové ustanovenia) ešte počas NL PRES. EK predloží návrh v tomto zmysle v apríli; 

· monitoring plnenia – všetky jednotlivé body dohody s TR sa budú vykonávať súčasne a budú sa spoločne monitorovať na mesačnej báze.
Závery Európskej rady
· migrácia – pre návrat nelegálnych migrantov do TR, je potrebné využiť všetky prostriedky na podporu kapacít EL. Členské štáty sú ochotné poskytnúť pomoc vo veľmi krátkom čase, pričom celý proces bude koordinovať EK v podobe operačného plánu; 

· pomoc EL pôjde aj cez nový mechanizmus núdzovej podpory (emergency support). Ide o prvý prípad v histórii únie vôbec, keď bude humanitárna pomoc poskytnutá priamo členskému štátu únie (doteraz len tretím krajinám); 

· Aténam je potrebné pomôcť aj cez relokácie. ER vyzýva štáty, aby pohotovo ponúkli viac miest v súlade s existujúcimi záväzkami; 

· zároveň platí, že vyhlásením EÚ a TR sa pre členské štáty nestanovujú žiadne nové záväzky, pokiaľ ide o relokácie a presídlenie; 

· Zamestnanosť, rast a konkurencieschopnosť – ER potvrdila hlavné prioritné opatrenia: a/ naštartovanie investícií, b/ štrukturálne reformy a c/ zodpovedné fiškálne politiky; 

· v júni tohto roku sa bude zaoberať pokrokom, ktorý sa dosiahol pri dobudovaní hospodárskej a menovej únie (EMÚ); 

· na summite tiež rezonovala situácia v oceliarskom priemysle EÚ a to hlavne v kontexte nadmernej výrobnej kapacity a dumpingových cien na celosvetovej úrovni; 

· pokles cien ovplyvnil aj sektor poľnohospodárstva, vývoj v tomto odvetví priemyslu bude pozorne sledovaný; 

· Klíma a energetika – otázka energetickej bezpečnosti bola v prípravných fázach na summit aktívne presadzovaná zo strany SR a like-minded krajín. Európska rada okrem iného vyzvala inštitúcie, aby pokračovali na návrhoch k posilneniu energetickej bezpečnosti. 

Pozn.: Na okraji summitu bol podpísaný spoločný list 9 krajín na úrovni predsedov vlád (V4, B3, RO a HR) k téme projektu Nord Stream II a dopadom na energetickú bezpečnosť a trh s plynom. List, ktorý bude adresovaný predsedovi EK Junckerovi, vyzýva túto inštitúciu, aby podnikla kroky ku komplexnému posúdeniu, či je projekt v súlade s právom EÚ. 

IV. Odporúčanie
· v kontexte mobilizácie pomoci EL aktívne odpovedať na zverejnenú výzvu Frontex-u vo forme priamej pomoci zo strany SR (napr. vyslanie policajtov); 

· závery ER avizujú diskusie o budúcnosti azylovej politiky EÚ (revízia Dublinského nariadenia). Oznámenie Komisie v tomto smere bude zverejnené 6. apríla a konkrétny legislatívny návrh 4. mája. Uvedené návrhy budú kľúčové v oblasti migrácie počas SK PRES. Vzhľadom na ich široký (a politický) dopad odporúčame návrhom venovať zásadnú pozornosť aj na politickej úrovni. 
Zoznam skratiek

B3 – Pobaltské štáty (Estónska republika, Litovská republika, Lotyšská republika), CY – Cyperská republika, ECB – Európska centrálna banka, EFSI – Európsky fond pre strategické investície, EK – Európska komisia, EL – Helénska republika, EMU – Hospodárska a menová únia, EP – Európsky parlament, ER – Európska rada, EÚ – Európska únia, FRONTEX - Európska agentúra pre riadenie operačnej spolupráce na vonkajších hraniciach členských štátov Európskej únie, HR – Chorvátska republika, HU – Maďarská republika, NL PRES – Holandské predsedníctvo v Rade EÚ, RO – Rumunská republika, SK PRES – Slovenské predsedníctvo v Rade EÚ, SR – Slovenská republika, TR – Turecká republika, V4 – Vyšehradská skupina

